Hvis Danmark skal have en medalje på herresiden ved EM i svømning i Berlin, er det formentlig Viktor Bromer, der skal sørge for, at det sker. Og noget tyder på, at den 21-årige Aalborg-svømmer er i rigtig god form og har kurs mod et topresultat i sin favoritdisciplin, 200 meter butterfly. Bromer lagde i hvert fald ud som lyn og torden i sit indledende heat onsdag formiddag, hvor han satte nordisk rekord med tiden 1.55,43 minutter. Faktisk var han 1,7 sekunder under sin hidtidige rekord ved 150 meter, men han gik en smule flad på de sidste 50 meter. - Jeg kom nok lidt for hurtigt af sted. Jeg synes ellers, at jeg havde kontrol over det. Men der er noget, der skal rettes til i aften, sagde han efter heatet. Bromers tid var formiddagens klart hurtigste. Han var næsten et sekund hurtigere end sin nærmeste konkurrent, Evgenij Koptelov fra Rusland.

Referat:
Viktor Bromer havde masser af fart på i onsdagens indledende heat på 200 meter butterfly.